SKLEP KOMISIJE (EU) 2021/1359

z dne 30. junija 2021

o odobritvi Nemčiji, da podaljša nekatera obdobja iz členov 2 in 3 Uredbe (EU) 2021/267 Evropskega parlamenta in Sveta

(notificirano pod dokumentarno številko C(2021) 4638)

(Besedilo v nemškem jeziku je edino verodostojno)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2021/267 Evropskega parlamenta in Sveta z dne 16. februarja 2021 o posebnih in začasnih ukrepih zaradi nadaljevanja krize zaradi COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil, odloga nekaterih rednih preverjanj in rednih usposabljanj na nekaterih področjih prometne zakonodaje in podaljšanja nekaterih obdobij iz Uredbe (EU) 2020/698 (1) ter zlasti člena 2(8) in člena 3(4) Uredbe,

ob upoštevanju naslednjega:

(1) S členom 2(1) Uredbe (EU) 2021/267 se podaljšujejo roki za opravljanje rednega usposabljanja s strani imetnika spričevala o strokovni usposobljenosti (v nadaljnjem besedilu: spričevala), ki bi se sicer že iztekli ali bi se sicer iztekli med 1. septembrom 2020 in 30. junijem 2021. S členom 2(3) navedene uredbe se podaljšuje veljavnost usklajene kode Unije „95“.

(2) S členom 2(5) Uredbe (EU) 2021/267 se podaljšuje veljavnost izkaznic o vozniških kvalifikacijah iz Priloge II k Direktivi 2003/59/ES Evropskega parlamenta in Sveta (2), ki bi sicer že prenehale veljati ali bi sicer prenehale veljati med 1. septembrom 2020 in 30. junijem 2021.

(3) S členom 3(1) Uredbe (EU) 2021/267 se podaljšuje veljavnost vozniških dovoljenj, ki bi sicer že prenehala veljati ali bi sicer prenehala veljati med 1. septembrom 2020 in 30. junijem 2021.

(4) Nemčija je z dopisom z dne 18. maja 2021 predložila utemeljeno zahtevo za odobritev podaljšanja nekaterih obdobij iz členov 2 in 3 Uredbe (EU) 2021/267. Dodatne informacije v podporo svoji zahtevi je predložila z dopisom z dne 28. maja 2021.

(5) Nemčija želi s svojo utemeljeno zahtevo najprej pridobiti dovoljenje za podaljšanje obdobja med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene navedene določbe in člena 2(3) za tri mesece; nato dovoljenje za podaljšanje obdobja med 1. septembrom 2020 in 30. junijem 2021 iz člena 2(5) navedene uredbe za tri mesece; in nazadnje dovoljenje za podaljšanje obdobja med 1. septembrom 2020 in 30. junijem 2021 iz člena 3(1) navedene uredbe za tri mesece.

(6) V skladu z informacijami, ki jih je predložila Nemčija, opravljanje rednega usposabljanja in izdaja spričeval zanj, navedba usklajene kode Unije „95“ in obnovitev izkaznic o vozniških kvalifikacijah v navedeni državi članici po 30. juniju 2021 verjetno še ne bodo izvedljivi zaradi ukrepov, ki jih je sprejela za preprečitev ali omejitev širjenja COVID-19.

(7) Nemčija ocenjuje, da se vsako leto v okviru veljavne zakonodaje o usposabljanju poklicnih voznikov izvede približno 300 000 tečajev rednega usposabljanja. Zaradi pandemije so bili ti tečaji dovoljeni le z zelo omejenim številom udeležencev, medtem ko v nekaterih primerih sploh niso bili dovoljeni.

(8) V skladu z informacijami, ki jih je predložila Nemčija, omejitve, ki se uporabljajo za začetno in redno usposabljanje poklicnih voznikov, izhajajo iz odlokov o zaščiti pred koronavirusom vsake posamezne zvezne dežele ter iz nemškega zakona o zaščiti pred okužbo (3). Zaradi nenehnega prilagajanja pravil razvoju pandemije so bile in ostajajo razmere v številnih zveznih državah precej različne.

(9) V Baden-Württembergu je bil zaradi visokih stopenj okužb eden od ukrepov na primer splošna prepoved organizacije dogodkov. Čeprav so trenutno v tej deželi tečaji rednega usposabljanja za poklicne namene na splošno dovoljeni, je treba med osebami ohraniti razdaljo najmanj 1,5 metra, kar pomeni, da je število udeležencev tečajev začetnega in rednega usposabljanja za poklicne voznike ustrezno omejeno.

(10) Na Bavarskem so bili na primer tečaji začetnega in rednega usposabljanja za poklicne voznike dovoljeni v obdobju med 11. majem in 30. novembrom 2020, vendar je bilo zaradi veljavnih pravil o razdalji dovoljeno le manjše število udeležencev. V obdobju od 1. decembra 2020 do 15. decembra 2020 ni potekal noben tečaj začetnega ali rednega usposabljanja. Od 16. decembra 2020 do 6. junija 2021 so tečaji poklicnega usposabljanja na mestnih in podeželskih območjih prepovedani, če je 7-dnevna incidenca COVID-19 na teh območjih 100 ali več. Nemčija ugotavlja, da se je 7-dnevna incidenca na Bavarskem v drugi polovici maja sicer zmanjšala na manj kot 100, vendar je bil ta prag v nekaterih okrožjih 26. maja 2021 še vedno presežen.

(11) V skladu z informacijami, ki jih je predložila Nemčija, sprejeta pravila v drugih zveznih deželah določajo tudi, da se lahko tečaji izvajajo le ob upoštevanju znatnih omejitev, zlasti glede najmanjših razdalj med udeleženci, kar močno zmanjšuje zmogljivost centrov za usposabljanje. V nekaterih primerih so se nekateri centri za usposabljanje zaradi previdnosti odločili, da tečajev usposabljanja med pandemijo ne bodo izvajali, tudi če so dovoljeni. To je privedlo do znatnih zaostankov pri izvajanju usposabljanj, ki jih je mogoče odpraviti le počasi in zaporedoma.

(12) V skladu z informacijami, ki jih je Nemčiji posredovalo nemško zvezno združenje za cestni prevoz, logistiko in odstranjevanje (4), je bilo zaradi sprejetja takšnih ukrepov preloženo znatno število tečajev rednega usposabljanja, kar morajo centri za usposabljanje reševati zaporedoma. Po podatkih nemškega združenja za cestni promet (5) je samo v prvem četrtletju leta 2021 na tečaje rednega usposabljanja čakalo že kar 5 000 poklicnih voznikov. V primerjavi z enakim četrtletjem preteklega leta je število udeležencev znašalo le okoli 60 %. Prav tako se je po navedbah Nemčije ta zaostanek medtem verjetno povečal zaradi strožjih ukrepov omejitve gibanja, ki so veljali v zadnjih nekaj tednih. Organi Bavarske na primer ocenjujejo, da bi bilo treba v naslednjih treh mesecih ponuditi dvakrat večje število tečajev, da bi zadovoljili povpraševanje, kar se glede na obstoječa pravila o omejevanju socialnih stikov zdi malo verjetno.

(13) Prav tako v skladu z informacijami, ki jih je predložila Nemčija, obnovitev vozniških dovoljenj zaradi ukrepov, ki jih je sprejela za preprečitev ali omejitev širjenja COVID-19, verjetno še ne bo izvedljiva tudi po 30. juniju 2021.

(14) Zaradi vključevanja družinskih zdravnikov in, verjetno od 7. junija 2021, zdravstvenih služb podjetij v strategijo cepljenja zvezne vlade Nemčije ter posledične velike in naraščajoče delovne obremenitve, Nemčija pričakuje, da se bodo to poletje pojavila precejšnja ozka grla pri naročanju na zdravniške preglede za podaljšanje vozniških dovoljenj.

(15) Po navedbah Nemčije naj bi se ta ozka grla povečala zlasti z junijem 2021 zaradi pričakovane odprave trenutne prednostne razvrstitve za cepljenje in posledične rasti števila terminov za cepljenje. Samo v juniju 2021 bodo zdravniške ambulante in zdravstvene službe podjetij verjetno prejele in uporabile 14 396 850 odmerkov cepiva BioNTech. Poleg tega Nemčija pričakuje dobave družb AstraZeneca, Johnson & Johnson in Curevac, odvisno od urnika dobave njihovih proizvajalcev.

(16) Nemčija pričakuje tudi, da bodo organi za izdajo vozniških dovoljenj zaradi velikega števila primerov COVID-19 in s tem velikega števila okuženih oseb znotraj organov morda morali ponovno prenehati opravljati svoje dejavnosti ali da morda ne bodo mogli ohraniti običajnega delovanja.

(17) Na primer na Spodnjem Saškem in v Severnem Porenju-Vestfaliji so številni organi za izdajo vozniških dovoljenj še vedno zaprti za javnost. Osebni obiski so možni le po individualnem dogovoru in so omejeni na zadeve, za katere je nujna osebna navzočnost. Na Saškem je zmanjšanje obsega osebnih storitev že na začetku pandemije znatno otežilo izdajo vozniških dovoljenj. Po navedbah Nemčije obstaja možnost, da bodo ti in drugi organi za izdajo vozniških dovoljenj spet prenehali opravljati dejavnosti.

(18) Po navedbah nemškega zveznega organa za motorna vozila (6) je 3. maja 2021 v Nemčiji 102 426 oseb imelo vozniško dovoljenje kategorij C, C1, CE ali C1E, ki preneha veljati med 1. julijem 2021 in 30. septembrom 2021, 10 517 oseb pa je imelo vozniško dovoljenje kategorij D, D1, DE ali D1E, ki preneha veljati med istimi datumi. Med 1. julijem 2021 in 30. septembrom 2021 preneha veljati tudi ustrezno spričevalo o strokovni usposobljenosti 51 799 oseb, ki imajo vozniško dovoljenje kategorij C, C1, CE ali C1E, in 8 331 oseb, ki imajo vozniško dovoljenje kategorij D, D1, DE ali D1E, vsako v kombinaciji z oznako kode 95

(19) Po navedbah Nemčije te številke ne vključujejo vozniških dovoljenj in spričeval, ki so bila podaljšana z uporabo Uredbe (EU) 2020/698 Evropskega parlamenta in Sveta (7) in Uredbe (EU) 2021/267. Organi za izdajo vozniških dovoljenj bi zato morali obravnavati znatno večje število zahtev za obnovitev vozniških dovoljenj kot običajno.

(20) Po navedbah Nemčije se šteje, da je trimesečno obdobje za zahtevana podaljšanja omejeno na tisto, kar je potrebno, ob upoštevanju sedanjih zaostankov pri tečajih rednega usposabljanja za poklicne voznike. Nemčija pričakuje, da bo izvajanje cepljenj dobro napredovalo do 30. septembra 2021, kar bo privedlo do izboljšanja glede števila terminov za zdravniške preglede za oceno sposobnosti voznikov in glede trenutnega pomanjkanja osebja v organih za izdajo vozniških dovoljenj.

(21) Zahteva zadeva le referenčno obdobje od 1. julija do 30. septembra 2021, zato zajema le omejeno število vozniških dovoljenj in usposabljanj za poklicne voznike. Poleg tega je skupina ljudi, ki je upravičena do tega podaljšanega obdobja veljavnosti, vsaj enkrat že pridobila vozniško dovoljenje ali opravila redno usposabljanje, s čimer je dokazala svojo strokovno usposobljenost in kompetence. Zahtevana podaljšanja zato ne bi smela voditi k nesorazmernim tveganjem pri varnosti in varovanju v prometu.

(22) Nemčiji bi bilo zato treba dovoliti podaljšanje obdobja med 1. septembrom 2020 in 30. junijem 2021 iz člena 2(1) za namene te določbe in člena 2(3) in (5) ter člena 3(1) Uredbe (EU) 2021/267 za tri mesece –

SPREJELA NASLEDNJI SKLEP:

Člen 1 Nemčiji se odobri, da podaljša naslednja obdobja iz člena 2(1), (3) in (5) ter člena 3(1) Uredbe (EU) 2021/267: (a) podaljšanje obdobja med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene člena 2(1) in (3) navedene uredbe za tri mesece; (b) podaljšanje obdobja med 1. septembrom 2020 in 30. junijem 2021 iz člena 2(5) navedene uredbe za tri mesece; ter (c) podaljšanje obdobja med 1. septembrom 2020 in 30. junijem 2021 iz člena 3(1) navedene uredbe za tri mesece.

Člen 2 Ta sklep je naslovljen na Zvezno republiko Nemčijo.

V Bruslju, 30. junija 2021 Za Komisijo Adina-Ioana VĂLEAN članica Komisije

(1) UL L 60, 22.2.2021, str. 1.

(2) Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta 91/439/EGS ter o razveljavitvi Direktive Sveta 76/914/EGS (UL L 226, 10.9.2003, str. 4).

(3) Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.

(4) Bundesverband Güterkraftverkehr. Logistik und Entsorgung.

(5) Straßenverkehrsgenossenschaft.

(6) Kraftfahrt-Bundesamts.

(7) Uredba (EU) 2020/698 Evropskega parlamenta in Sveta z dne 25. maja 2020 o posebnih in začasnih ukrepih zaradi izbruha COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil ter odloga nekaterih rednih preverjanj in rednih usposabljanj na nekaterih področjih prometne zakonodaje (UL L 165, 27.5.2020, str. 10).